Na ja, die paar Meile bis uf Germersche hän se schnell hinner sich gebrocht. Awer wie se in d Stadt neikumme sin, do hän se erfahre, dass de Keenich mit seine Ritter schun weiter gezoche war uf Schbeyer.  Do druf hi wärn de Frieder un de Schakobb am liebschde gleich umgekehrt. Awer de Schmid-Michel un de Heiner, die hän die Sach zu me gude Änn bringe welle. Un so sin die vier Kannler halt doch weiter gezoche, immer am Rhei entlang, bis uf Schbeyer. Awer schun weit vor de Stadt hän se gheert, dass dort alle Glocke laite dun. Bumm, brumm, brumm, bumm! Dänne Kannler ischs angscht un bang worre, so uheimlich hot des geklunge. Wie se dann ans Stadtdoor kumme sin, do hän se erfahre, warum all die Glocke am  laite waren. De Keenich isch dot, so hot ihne de Doorwächter zugerufe. Heit nacht isch er gschdorwe, unser guder Keenich Rudolf. Was, de Keenich isch dot! A was machen dann mer do jetzt? So hän die Kannler sich gfrocht. So ebbes war halt in erm Plaa nit vorgsähne. De Heiner hot sich zuerschd mol am Kopf gekratzt, hot sich durch d Finger gschneizt, hot die an seim Wamscht abgebutzt un hot dann ganz kläälaut gemäänt: A wann de Keenich dot isch, dann kinnen mer jo nit zu em gäh un bättle fers Kannler  Stadtrecht. Un waarde bis e neier Keenich gewählt isch, do dezu hän mer kä Zeit. Alla hopp, dun mer halt wieder häämzu reite. Un so hänn ses dann ach gemacht. Des Zeich awer, wu se em Keenich hän schenke welle, des hän se niemieh mit reduur genumme. Nä, liewer hän se die ganz Butscheer em Schbeyerer Armleithaus gäwwe. So hän se wenigschdens noch e gud Werk gedu. Wie de Michel un de Frieder, de Schakobb un de Heiner wieder dehääm geland sin un alles verzehlt hän, do sin die arme Kannler richdich verschrocke.  Niemols mäh, so hän se sich gschwore, wänn se e Abordnung zu me Keenich schicke, ganz egal was fer n Grund se dezu ach hätten. Schließlich wänn se jo nit dra schuld sei, wann noch en weiterer Keenich sterwe misst wann se zu em kummen, so wie de Keenich Rudolf im Johr 1291. Un den Schwur, dänn hänn die Kannler ach ghalte so lang wies en Keenich odder en Kaiser gäwe hot im Deitsche Reich. So ischs halt kumme, dass se fascht 650 Johr hänn waarde misse, bis Kannel 1937 doch die Stadtrechte kriecht hot. Awer  des Waarde hot sich gelohnt. Dann Kannel, des isch heitzudach immer noch e Stadt, awer Hachebach, des isch schun lang wieder blos e äfaches, simples Dorf.